Kansainvälinen hiihtoliitto aikoo ottaa tiukan linjan Therese Johaugin dopingtapaukseen.

Kansainvälisen hiihtoliiton FIS:n viikonloppuna kokoontuneen hallituksen piti tapaamisessaan mm. siunata valmentaja Kari-Pekka Kyrön vapauttaminen elinikäisestä toimintakiellosta.

Kyrön asia jäi kuitenkin käsittelemättä. Kokouksen tapahtumat tarkasti tunteva henkilö kertoo Ilta-Sanomille, että leijonanosan hallituksen ajasta vei vielä langettamattomaan toimintakieltoon liittyvä keskustelu ja pohdinta.

– Hallitus pitää jopa todennäköisenä tai ainakin erittäin mahdollisena, että Therese Johaugin dopingrangaistuksesta valitetaan Wadan (Maailman antidopingtoimiston) kanssa tai yksin urheilun kansainväliseen vetoomuselimeen CASiin, IS:n sisäpiirilähde kertoo.

Hänen mukaansa valitus on automaattinen, jos Johaug Norjan omassa käsittelyssä vapautuu dopingepäilyistä tai pääsee hyvin lievällä sanktiolla.

Anabolisista steroideista 13. lokakuuta kärähtänyt Johaug on paraikaa väliaikaisessa kilpailukiellossa, joka päättyy 18. joulukuuta.

– Jos Johaug saa kahden vuoden kilpailukiellon, FIS tyytynee omalta osaltaan tähän ratkaisuun. Jos rangaistus on yksi vuosi, FIS harkitsee vakavasti asian prosessoimista eteenpäin. Johaugin hiihtäminen kilpaa tällä kaudella vaatisi ihmeen.

Anabolisista steroideista kiinni jäävän urheilijan lähtökohtainen kilpailukielto on neljä vuotta. Jo kahden vuoden tuomio vaatii lieventäviä seikkoja.

Johaugin käyttämän lääkevoiteen dopingmerkintä on puhuttanut tapauksen yhteydessä.­

* Artikkelin pääkuvana video Johaugin viimeisimmästä esiintymisestä julkisuudessa.

Sellaisiksi ei Wadan säännöissä katsota törkeää huolimattomuutta, jollaisesta Johaugin tapauksessa vähintään näyttää olevan kyse.

Hänen rangaistusseuraamustaan pohtii Norjassa urheiluelin, joka Suomessa rinnastuisi anti­dopingtoimikunta ADT:n valvontalautakuntaan. Se antaa rangaistussuosituksen Norjan hiihtoliitolle.

Luottamus siihen, että Johaugia ei tässä prosessissa kohdeltaisi silkkihansikkain, ei nouse FIS:ssä pilviin.

– FIS:n hallituksen norjalainenkin jäsen (Sverre Seeberg) pitää järkevänä, että Johaug-asia menee läpi kansainvälisen menettelyn, ei vain norjalaisen käsittelyn, IS:n lähde kertoo.

FIS:n hallitus kävi paljon läpi sitä, millaista dataa kärystään steroidia sisältävän Trofodermin-rasvan käyttöä syyttävän Johaugin tapauksesta on isketty tiskiin.

– Nyt käytössä olevan datan mukaan urheilijan virtsasta on dopingnäytteen analyysissä löytynyt anabolista steroidia. Se, että joku sanoo jotain, ei periaatteessa sen faktan rannalla paljon merkitse.

Jos tapaus aikanaan etenee CAS:iin, sveitsiläisen vetoomuselimen päätös on lopullinen. Kansainväliset urheilun keskusjärjestöt ovat sitoutuneet noudattamaan CAS:n ratkaisuja.